Els grups municipals d'ERC, JxCat, Cs i PP a l'Ajuntament de Barcelona han arribat a un acord pel cartipàs i han reclamat al govern de l'alcaldessa Ada Colau que la negociació per tancar-lo sigui "rigorosa" i "generosa" amb els grups de l'oposició. Els quatre partits han exigit aquest dimarts al govern municipal que la presidència de les comissions l'exerceixin els grups de l'oposició. Segons han apuntat, el repartiment "adequat" seria dues presidències per a ERC i una per a JxCat i Ciutadans. En una roda de premsa conjunta, també han demanat que el districtes estiguin presidits "preferentment" per l'oposició, amb cinc per a ERC, tres per a JxCat i dos per a Ciutadans. Pel que fa al repartiment d'assessors, han exigit que el 60% siguin per al govern i el 40% per a l'oposició. Pel que fa a l'empresa municipal BSM, els quatre grups han considerat que la representació al Consell d'Administració hauria de ser proporcional a la representació al plenari i que el mínim de representació per als grups amb menys regidors sigui d'un membre. Així, han acordat que el repartiment "adequat" sigui sis per al govern, tres per a ERC, dos per a JxCat, dos per a Ciutadans i un per a PP i Barcelona pel Canvi.  Finalment, els quatre grups han acordat que l'espai assignat al plenari als diferents grups sigui per acord majoritari i que, en cas contrari, sigui triat "preferentment" en funció dels resultats electorals.

Summary: ERC, JxCat, Cs i PP reclamen a Colau presidir districtes i que l'oposició tingui el 40% dels assessors


El ponent de l'informe del Consell d'Europa (CoE) sobre polítics empresonats a Europa que té la missió d'investigar "sobre el terreny" la situació dels presos independentistes catalans té previst fer el viatge passades les eleccions del 10-N. En una resposta a l'ACN, el letó socialista Boriss Cilevics confirma que encara estan intentant tancar les dates de la visita però que el més probable és que es faci "després de les eleccions, per evitar qualsevol interferència amb la campanya". A més, Cilevics afirma que la llista d'interlocutors del viatge encara s'està elaborant, però inclourà "representants de les autoritats espanyoles".  Cilevics visitarà Madrid i Barcelona per realitzar l'informe que inclourà la situació dels presos a Espanya i Turquia, segons ha confirmat aquesta setmana el CoE.  En un document preliminar, Cilevics es pregunta si es pot condemnar amb "llargues penes de presó" als líders independentistes per organitzar un referèndum. Si bé reconeix que el cas és probable que acabi en mans del Tribunal de Drets Humans d'Estrasburg, el ponent assegura que "no dubtarà" a l'hora d'"assenyalar problemes sistemàtics" com el que podria haver-hi a Espanya. Aquest futur informe sobre l'estat espanyol i el turc va ser impulsat per un grup d'una vintena de diputats del CoE el passat gener, però fonts de l'organització recorden que el text amb les conclusions del ponent haurà de ser aprovat pels membres de l'Assemblea. Així, Cilevics haurà de presentar l'informe final que inclogui una "resolució o recomanació" al comitè de Drets Humans, que podrà presentar esmenes al text abans que sigui votat.  El Consell d'Europa és una organització centrada en la defensa dels drets humans que agrupa 47 estats europeus i té seu a Estrasburg.

Summary: El ponent de l'informe del CoE sobre els presos preveu fer el viatge després del 10-N per no "interferir" en la campanya


L'ocupació il·legal de dos blocs de pisos d'una zona cèntrica de Reus confronta veïns de la zona i la quinzena de famílies d'ètnia gitana que han ocupat els habitatges des de fa gairebé dos mesos. Una patrulla de la Guàrdia Urbana està estacionada en una cantonada del carrer de Joan Coromines, pròxima als números 4 i 6, ocupats en la seva majoria. Els veïns estan preocupats per la situació, mentre que la CUP ha volgut aquest dijous intercedir, en un intent de mediació entre les parts enfrontades. Els cupaires, que carreguen contra Serveis Socials per no intervenir, asseguren que el BBVA, titular dels blocs -en tràmit per adquirir-ne la possessió-, té bona voluntat i estaria predisposada a reubicar les famílies ocupes. Per la seva banda, els Mossos d'Esquadra mantenen oberta una investigació per esclarir si hi ha alguna màfia darrere les ocupacions.

Summary: La polèmica per uns blocs de pisos ocupats al centre de Reus confronta veïns i famílies gitanes


El Ple de l'Ajuntament de Lleida ha aprovat el pressupost municipal per al 2019 amb els vots a favor del PSC, Ciutadans i de la regidora no adscrita, Rosa Maria Salmerón, i l'abstenció del Partit Popular, després que l'equip de govern hagi acceptat incorporar les esmenes d'aquests dos grups. Els comptes ascendeixen a 168,7 milions d'euros, un 2,4% que els de l'actual exercici, dels quals 13,1 milions aniran destinats a inversions. El govern municipal els ha definit de "sòlids, ambiciosos i rigorosos" i ha destacat la vessant social i l'aposta de progrés que fan i també per una ciutat verda. La resta de grups, que han votat en contra, han qualificat els primers comptes de l'alcalde Fèlix Larrosa de "continuistes" i han qüestionat la previsió d'ingressos que plantegen, així com el fet que s'acabin executant totes les inversions previstes.

Summary: L'Ajuntament de Lleida aprova el pressupost per al 2019 amb l'aval del PSC, Cs i Salmerón i l'abstenció del PP


El portaveu del PPC, Enric Millo, ha confirmat aquest dilluns que participaran a la comissió parlamentària sobre la transició nacional, a diferència de C's i PSC que ja han anunciat que no ho faran. "Que ningú es pensi que arrencarem a córrer", ha precisat Millo, que ha assegurat que "plantaran cara" i defensaran la posició majoritària del 52% dels catalans "en contra de la ruptura". "És igual si és una comissió legislativa o d'estudi; si és legislativa tindrà conseqüències legals però si es d'estudi també tindrà la nostra oposició", ha comentat el portaveu del PPC, que ha insistit que el grup parlamentari popular "defensarà les llibertats i la democràcia". "Volen convertir el Parlament en un niu de generació de conflictes i un lloc de confrontació però no ho aconseguiran", ha alertat Millo.  "Nosaltres treballarem per impedir-ho", ha puntualitzat el portaveu del PPC, que ha aprofitat també per carregar contra el nou conseller d'Afers Exteriors, Raül Romeva. "Només pot estar tranquil si actua dins de la legalitat i les seves competències", ha avisat Millo. "Si Romeva té com a objectiu 'internacionalitzar' el conflicte estarà posant de manifest la seva existència per culpa d'un Govern irresponsable i la seva disposició a transgredir qualsevol norma vigent", ha reflexionat en veu alta el portaveu del PPC. "Com que sospitem que serà així no té motius per estar tranquil i sí, intranquil. Si ens explica quins són els seus objectius i sí estan dins de la legalitat llavors estarem tots plegats tranquils", ha finalitzat amb ironia Millo.

Summary: El PPC participarà a la comissió parlamentària sobre la transició nacional: "Que ningú es pensi que arrencarem a córrer"


"És un 'zulo' i hi plouen pedres". Així és com Santi Calvo, treballador de Vilafruns, descriu la mina de Sallent (Bages). En l'últim mes i mig hi ha hagut tres accidents, dos d'ells mortals i un altre de molt greu. Els miners n'estan farts i per això, aquest matí, unes 350 persones s'han manifestat a Manresa per reclamar més seguretat. Asseguren que en els últims dos anys s'ha reduït la inversió i s'ha donat prioritat a la mina de Súria, on l'empresa Iberpotash hi té projectat el seu pla de creixement 'Phoenix'. "Treballem a la mina i coneixem el risc, però no podem assumir que caigui una pedra i ens enterri", lamenta Calvo, treballador subcontractat de la mina. De la seva banda, els miners de Súria s'han desmarcat de la protesta.

Summary: Uns 350 treballadors de la mina de Vilafruns es manifesten a Manresa per reclamar més seguretat


El vicepresident del Govern i conseller d'Economia, Pere Aragonès, ha lliurat aquest dimecres el projecte de llei de pressupostos catalans de 2020. A través del telèfon mòbil, Aragonès ha lliurat al president del Parlament, Roger Torrent, el projecte de comptes que ara inicia els tràmit parlamentari. Aragonès ha manifestat que la voluntat del Govern és que els pressupostos a més d'afrontar les "urgències del dia a dia" de la ciutadania també "dibuixin el futur del país". El republicà ha reclamat a la classe política ser capaços de "generar consens" de país i mirar pels ciutadans enlloc de "prioritzat els interessos de partit". Per això, ha dit que la intenció és que el projecte de pressupostos compti amb aportacions i suport d'altres formacions a banda dels grups que donen suport al Govern i CatECP.

Summary: El Govern lliura els pressupostos de 2020 al Parlament perquè iniciïn el tràmit


Els Mossos d'Esquadra han detingut la matinada d'aquest divendres un home de 34 anys que intentava robar en una casa a la urbanització de Segur de Calafell (Baix Penedès). L'avís l'ha donat un veí a través del 112 alertant que havia vist un individu en un domicili de l’avinguda República Argentina. Quan una patrulla dels Mossos i la Policia Local han arribat al lloc han vist com el lladre forçava l’habitatge. En adonar-se de la presència policial ha sortit corrents saltant la tanca de la casa i s'ha amagat en un altre domicili. Finalment els agents l'han aconseguit aturar després de fer un dispositiu gàbia. L'home ha quedat detingut com a presumpte autor d’un delicte de robatori amb força a l'espera de passar a disposició judicial.

Summary: Enxampen in fraganti un lladre que intentava entrar en una casa a Segur de Calafell


La CUP ha emplaçat els Ajuntaments de Catalunya a “desatendre” les peticions d’informació dels Mossos d’Esquadra encarregades per l’Audiència Nacional a l’entorn dels debats de ple sobre la moció rupturista del Parlament de Catalunya. Alhora, la formació ha exigit al conseller d’Interior, Jordi Jané, que s’abstingui d’obeir “qualsevol altre requeriment” que arribi d’aquest estament judicial “en relació a la criminalització de l’activitat democràtica dels nostres ajuntaments”. La CUP surt així al pas de la investigació de la Fiscalia contra un membre del seu partit a l’Ajuntament de Vic per “incitar a la sedició”. A parer de la CUP les peticions d’informació de Mossos d’Esquadra s’han de desatendre perquè persegueixen acusar persones concretes dels delictes de rebel·lió, sedició o malversació de fons públics “quan ja hi ha pronunciaments judicials” que consideren que no hi ha delicte en les actituds dels regidors en el marc dels debats locals després de la declaració rupturista aprovada pel Parlament de Catalunya. Per això la CUP considera que es tracta d’investigacions “prospectives” que, recorda, estan “prohibides” a l’ordenament jurídic vigent. En el benentès que negar-se a atendre la petició dels Mossos pot donar lloc a la incoació d’un procés judicial per possible delicte de desobediència la CUP subratlla que “políticament és l’opció més correcta”. Pel que fa a la recomanació de l'Associació de Municipis per la Independència (AMI) de no donar tota la informació requerida però sí les actes de les sessions dels Plens, la CUP entén que “entregar allò que ja és públic té els mateixos efectes jurídics que no entregar res”, per la qual cosa reclama fermesa en l'exercici de la desobediència a les institucions espanyoles i no entregar cap documentació de les requerides. Cal recordar que la Fiscalia de l'Audiència Nacional ha sol·licitat que s'investigui el regidor de Capgirem Vic (CUP), Joan Coma, per un delicte d'incitació a la sedició. L'acusació fa referència a les manifestacions de Coma el 9 de desembre passat en el marc d'un ple municipal en què es va debatre i aprovar una moció de suport a la resolució rupturista del Parlament. El fiscal considera que el regidor va fer referències directes a la "comissió d'actes contra la legalitat". En concret, reprodueix declaracions com "deixem de supeditar les decisions de les nostres institucions a les decisions de les institucions espanyoles".

Summary: La CUP crida els Ajuntaments a no donar informació als Mossos i insta Jané a desobeir l’Audiència Nacional


El fiscal general insisteix que la seva institució es dedica a "fer complir la llei" ACN Barcelona.-El fiscal general de l'Estat, José Manuel Maza, ha defensat aquest dimecres que la intervenció d'aquesta institució tant "a Catalunya" com "a la resta de territoris" és "sempre la mateixa" i que consisteix a "fer complir la llei". En una visita a Barcelona, Maza ha respost així preguntat per les crítiques del Govern segons el qual la fiscalia actuaria de forma política a Catalunya. "El terreny de la política m'és totalment aliè. La nostra actuació és estrictament professional i no política", ha insistit en declinar fer valoracions de l'eventual convocatòria d'un referèndum, després que el vicepresident del Govern, Oriol Junqueras, hagi revelat aquest dimecres que serà en un parell de mesos. Maza i el fiscal superior de Catalunya, José María Romero de Tejada, s'han reunit aquest dimecres amb el president del Tribunal Superior de Justícia de Catalunya (TSJC), Jesús María Barrientos. Després, Maza i Romero de Tejada s'han dirigit a la seu de la Fiscalia Superior de Catalunya i més tard s'han trobat a la Ciutat de la Justícia amb la fiscal en cap de Barcelona, Ana María Magaldi. Maza s'havia reunit dimarts a Girona amb la nova fiscal en cap, Ana Maria Meléndez, que encara no coneixia "més enllà de la documentació del perfil" per escollir-la.  En una atenció als mitjans de comunicació a la Ciutat de la Justícia, el fiscal general de l'Estat ha explicat que aquestes trobades han estat "magnífiques" i ha negat "rotundament" haver tractat temes concrets, preguntat per si havien parlat del procediment del 9-N i les diverses causes obertes relacionades amb el procés sobiranista. Precisament ha declinat diverses vegades valorar aquestes qüestions al·legant que no podia opinar sobre assumptes "en curs" i insistint que la política és "aliena" a la fiscalia, que es dedica a la "defensa de la legalitat" i a "postular davant els tribunals el compliment de la llei des del criteri i interpretació que en fa".  Concretament, sobre les declaracions del conseller de Justícia, Carles Mundó,  en què va denunciar dilluns "la pressió constant i exagerada de la fiscalia dels òrgans judicials cap a l'activitat normal i ordinària de la Generalitat", Maza ha expressat el desacord amb aquestes paraules però s'ha limitat a dir que les actuacions de la fiscalia "es basen en fets concrets" i que en cada cas i en cada procediment defensen "el que consideren convenient".   Maza ha negat que la suposada investigació de la fiscalia de l'Audiència Nacional de les empreses contractades per la Generalitat per "crear estructures" d'Estat, segons va publicar el diari 'El País", s'hagi filtrat des de la institució que representa. "Fins on jo tinc coneixement, per suposat que no", ha afirmat i ha apuntat a les suposades empreses investigades: "Si són certes les informacions, és fàcil pensar que des de qualsevol receptor s'han pogut difondre".  El fiscal general de l'Estat ha tornat  a manifestar que "ni confirma ni desmenteix" aquesta investigació, però que en tot cas no n'opinaria perquè està en curs.  Preguntat per les converses entre l'exministre de l'Interior, Jorge Fernández Díaz, i l'exdirector de l'Oficina Antifrau de Catalunya (OAC), Daniel de Alfonso, i la frase que en va transcendir "això la fiscalia t'ho afina", ha respost que són assumptes anteriors a la seva presència a la institució i ha insistit que el seu paper és el d'un "professional i un tècnic". "La fiscalia és aliena completament a les manifestacions polítiques", ha tornat a dir.  Maza ha subratllat que les reunions de les darreres hores a Catalunya s'emmarquen en les trobades que manté arreu de l'estat per explicar als fiscals la perspectiva de les reformes legals que es preveuen en els propers mesos, com la nova Llei d'enjudiciament criminal i la intervenció del fiscal per assumir el protagonisme de la investigació.

Summary: Maza assegura que l'actuació de la Fiscalia és la mateixa a tot l'estat i que el terreny polític li és "totalment aliè"


El sindicat denuncia que s'està ''jugant'' amb les expectatives de treballadors i ciutadans ACN Barcelona.-Des que la setmana passada el conseller de Salut, Toni Comín, va anunciar la proposta de compra de l'Hospital General de Catalunya a QuirónSalud,  el desconcert dels treballadors d'aquest equipament no ha parat de créixer. Així ho denuncia el sindicat CCOO que critiquen que el Departament no s'hagi posat en contacte amb ells  per seure a reunir-se per tractar el la situació dels treballadors d'aquest centre i el possible trasllat d'una part de l'activitat al Consorci Sanitari i a la Mútua de Terrassa. CCOO reclama una mesa de diàleg amb totes les parts, és a dir, administració, direcció de l'empresa, representants dels treballadors i alcaldes de la zona, per poder abordar el futur de l'Hospital. El sindicat CCOO ha denunciat aquest dimecres el malestar que hi ha entre els treballadors de l'Hospital General de Catalunya després de  les declaracions contradictòries de Comín i QuirónSalud i a només dos mesos del trasllat d'una part de l'activitat d'hemodinàmica i radioteràpia al Consorci Sanitari i a la Mútua de Terrassa. CCOO critica que el Departament no hagi informat els representants dels treballadors dels possibles canvis que viurà l'equipament i per això demanen una mesa de diàleg que aclareixi el seu futur.  Així, CCOO proposa reunir els representants dels treballadors amb la direcció de l'empresa, l'administració i els alcaldes dels municipis afectats per obrir un procés de negociació sobre com s'han de dur a terme el trasllat de l'activitat i la compra. Des de CCOO, . Enrique Rodríguez, secretari general de la Unió Intercomarcal del Vallès Occidental, assegura que les diferents opcions han sortit a la llum els darrers dies desconcerten el personal perquè ''s'està jugant'' amb les seves expectatives i poden estar ''espantats'' pels rumors d'un ERO o ''il·lusionats'' perquè es poden convertir en personal de la Generalitat.  Des de CCOO tenen la sensació que un fet que hauria de ser pres amb ''serietat'' acaba suposant un ''menyspreu'' cap als treballadors. Amb la proposta de reunió tots els agents sobre la taula, confien que es podrien esvair els dubtes i treballar per arribar a un acord beneficiós per totes les bandes. De fet, des de CCOO destaquen la feina que es va dur a terme amb la Clínica del Vallès i consideren que, amb uns 150 treballadors possiblement afectats, també hauria de poder-se dur a terme sense problemes, ja que ''no és tan greu'' perquè l'hospital continuarà treballant en la seva vessant privada.

Summary: CCOO demana una mesa de diàleg per aclarir la situació de l'Hospital General de Catalunya


L'alcaldessa de Berga, Montse Venturós (CUP), ha entrat als jutjats de Manresa pocs minuts abans de dos quarts d'onze del matí acompanyada per més d'un centenar de persones que li han volgut donar suport. Venturós ha entrat al jutjat visiblement emocionada i sense fer declaracions. A la batllessa de Berga la jutgen per un presumpte delicte de desobediència per no haver despenjat l'estelada del balcó de l'Ajuntament durant dues convocatòries electorals: les eleccions del 27 de setembre de 2015 i les generals del 20 de desembre de 2015. La fiscalia li demana una pena de sis mesos d'inhabilitació i una multa de 540 euros. Entre les persones que s'han desplaçat a Manresa per donar-li suport hi ha el diputat de la CUP, Vidal Aragonès; el diputat d'ERC, Isaac Peraire; el de JxCat, Francesc de Dalmases; i també el regidor de Guanyem Badalona en Comú José Téllez.

Summary: L'alcaldessa de Berga arriba als jutjats de Manresa acompanyada per un centenar de persones


El conseller d'Afers Exteriors i Relacions Institucionals, Raül Romeva, s'ha mostrat convençut que els catalans aniran a votar l'1 d'octubre i es farà "amb el mateix plantejament de totes les eleccions". En una entrevista al 324 Romeva ha argumentat que "es fa molt difícil d'entendre" l'equidistància entre la voluntat de posar les urnes i les respostes de l'Estat. "No se què faran", ha dit en referència a l'Estat, però si la gent "vol votar, votarem", i s'ha preguntat "com es poden amenaçar els voluntaris, en quin món vivim?". Amb tot, Romeva ha assegurat que la proposta de referèndum pactat amb el govern espanyol "continua sobre la taula". Romeva s'ha mostrat convençut que si la determinació de votar és "tan clara" en la gent i les institucions, "la resta són gestos". Sobre els funcionaris i el seu paper en el referèndum ha explicat que "en cap cas hi ha una obligació que facin un paper determinat". D'altra banda, s'ha referit al registre de votants a l'exterior, que "està en marxa" i va "creixent". Segons Romeva, és una eina molt reivindicada pels catalans que viuen a l'estranger, que han estat històricament "menystinguts i maltractats" no per ser catalans sinó per "estat a l'exterior". Tot i això, ha aclarit que la creació d'aquest registre no està relacionada amb una major "facilitat" a l'hora de votar perquè aquesta part no depèn del seu departament. Primera fossa, al Pallars El conseller Romeva també ha anunciat que dimecres vinent s'obrirà la primera fossa comuna de la Guerra Civil al Pallars Jussà. Actualment hi ha 500 fosses identificades i el Govern treballa en el pla de fosses i paral·lelament en el registre genètic per a familiars, amb l'objectiu de poder creuar les dades de les restes i dels familiars per poder fer les identificacions.

Summary: Romeva: "Com es poden amenaçar els voluntaris, en quin món vivim?"


LG ha presentat al Mobile World Congress de Barcelona el G5, un mòbil modular que permet extreure la bateria en pocs segons o que s'hi afegeixin diversos dispositius per convertir-lo, per exemple, en una càmera de fer fotos professionals o en un equip de música Hi-Fi. El llançament d'aquest model s'emmarca dins l'estratègia de la companyia sud-coreana d'elevar al màxim les experiències de l'usuari. Pel que fa a característiques, la seva pantalla és de 5,3 pulagades, té una RAM de 4 GB i un processador de vuit nuclis. La memòria interna és de 32 GB i és ampliable amb una targeta. A més, té dues càmeres a la part del darrere: una amb una lent estàndard de 78 graus i una altra gran angular de 135 graus –la més gran que hi ha disponible en un telèfon intel·ligent. Una altra de les novetats destacades del G5 és la incorporació de la tecnologia 'always on', que permet veure de forma immediata les notificacions sense encendre el telèfon. Entre els dispositius que es poden connectar al G5 hi ha la càmera LG CAMP Plus que es pot connectar a través d'una ranura de la bateria, cosa que permet que es pugui manipular de forma més còmoda. A més, compta amb un enfocament automàtic intuïtiu i un bloqueig de l'exposició, unes característiques que habitualment hi ha a les càmeres digitals independents. Quan aquest mòdul es connecta al telèfon li proporciona una capacitat de bateria addicional d'1.200 mAh . El segon dispositiu disponible és l'LG Hi-Fi Plus amb B&O Play, un reproductor d'àudio d'alta fidelitat desenvolupat amb la col·laboració de Bang & Olufsen.

Summary: LG presenta el G5, un mòbil modular


El president del PPC, Xavier García Albiol, ha rebutjat aquest dijous que els independentistes presentin i aprovin al ple una proposta de resolució que demani la restitució política de Carles Puigdemont. En declaracions als passadissos de la cambra catalana, el popular ha advertit que el seu partit “no permetrà que Puigdemont ni cap dels seus companys portin endavant una iniciativa que pugui entendres com suplantar la representativitat del Parlament” i ha anunciat que impugnaran la proposta de resolució si es presenta. “Evidentment, ho farem”, ha dit, tot afegint que “no s’acceptarà cap tipus de bromes d’aquestes característiques”. “Catalunya no està per a bromes, per a seguir en la deriva dels darrers sis mesos; i davant qualsevol intent que sigui donar a entendre una legalitat inexistent a Catalunya en quests moments, duríem a terme les accions corresponents, perquè ja està bé la broma”, ha sentenciat.  En aquest sentit, García Albiol ha considerat que una proposta de resolució com la que s’està ultimant seria “un acudit, una ocurrència més dels partits independentistes”. “El que està clar és que la immensa majoria de catalans no volem més actes simbòlics que només pretenen trencar la legalitat i la convivència a Catalunya”, ha assegurat, tot concloent que coses com aquesta demostren “fins a quin punt la deriva catalana està en un punt absolutament decadent”.

Summary: Albiol diu que el PPC “no permetrà” una proposta de resolució que restitueixi Puigdemont i avisa que la impugnaran


El programa de cribratge de càncer de còlon i recte a Osona per a persones d'entre 50 i 69 anys, que va començar a finals del 2014 i s'ha allargat fins a finals del 2016, ha permès detectar 72 casos. En total, s'han fet la prova gairebé 22.000 persones, de les 37.300 que estaven cridades a participar-hi. D'aquelles analitzades, un 7,1% ha tingut un resultat positiu al test de sang oculta en femta, que després s'han derivat a l'hospital per fer una colonoscòpia que ha confirmat o descartat una possible lesió. La cap de la unitat d'Anatomia Patològica d'Osona, Maria José Martínez, ha destacat l'alta participació de la població en el programa, un 59%, una xifra que segons ha explicat se situa per sobre la mitjana catalana. Martínez ha assenyalat que l'alta participació s'explica perquè institucions osonenques com Osona Contra el Càncer o Rotary Club han contribuït a la sensibilització de la població.  Els resultats s'han presentat aquest dijous en una jornada a l'Hospital Universitari de Vic.

Summary: El programa de cribratge de càncer de còlon i recte a Osona permet detectar 72 casos


Treballadors de les plantes de Nissan a Catalunya s'han aplegat aquest dissabte en una multitudinària concentració a les portes de la fàbrica de Montcada i Reixac, en el que s'ha batejat ja com el campament de 'La Resistance', per demostrar la unió i la força d'uns treballadors que estan disposats a lluitar fins el final per revertir la marxa de la multinacional de Catalunya. L'acte també ha servit per fer un reconeixement a la gent que ha contribuït a la caixa de resistència i fer una crida "urgent" als que encara no ho han fet. Els treballadors, acompanyats de familiars i amics, han fet cua sota un sol de justícia per fer-se una foto amb el grafit del 'Daruma', símbol de les mobilitzacions, amb les que posteriorment es farà un vídeo. Els treballadors, acompanyats en molts casos de les seves famílies al complert, han destacat que el d'avui és un dia important per mostrar "múscul" i deixar clar que la plantilla de Nissan a Catalunya està disposada a "aguantar el que calgui" per defensar els seus llocs de feina. Els treballadors també han rebut el suport de representants polítics com el portaveu d'ERC al Congrés dels Diputats, Gabriel Rufián, i de nombrosos ciutadans anònims.

Summary: Acte multitudinari dels treballadors de Nissan en favor de la caixa de resistència per "mantenir la lluita al carrer"


L'Ajuntament de Tarragona ha anunciat que suspèn els actes culturals i festius previstos a la ciutat fins a principis de juliol, arran de la crisi del coronavirus. Els actes afectats són la temporada de teatres, la Professó de Corpus, els actes de Sant Joan i el Concurs de Focs Artificials. La intenció de la conselleria de Cultura és reprogramar els espectacles teatrals i musicals a partir del 15 d'octubre, mentre que els altres esdeveniments queden ajornats fins l'edició del 2021. L'alcalde de la ciutat i responsable de l'àrea de Cultura, Pau Ricomà, ha assenyalat que a partir del juliol "tots els escenaris segueixen oberts i no podem avançar res més, perquè en definitiva tampoc ho sabem".  Els actes més destacats que s'han de celebrar en els propers mesos a la ciutat i que pengen d'un fil són les fetes majors de Sant Magí i Santa Tecla, i el Concurs de Castells. "Seguim contemplant tots els escenaris", ha afirmat Ricomà. "En cap cas la voluntat és anul·lar res, sinó treballar amb el got mig ple, amb el desig que la cultura torni als carrers i a la nostra ciutat el més aviat possible", ha indicat.

Summary: Tarragona suspèn els actes culturals i festius previstos fins a principis de juliol


Els Mossos d'Esquadra han detingut in fraganti en les últimes hores dos grups de lladres d'habitatges a Barcelona. El primer estava format per quatre homes que van entrar en un pis de Ciutat Vella. Gràcies a un avís al 112 a les 21.45 hores de dimarts, els agents van poder-los detenir quan s'amagaven al domicili on pretenien robar. Són d'origen magrebí. En el segon cas, el grup estava format per tres persones de l'Europa de l'Estat i els mossos els van enxampar a la 1.45 d'aquesta matinada sortint d'un edifici de Les Corts, on havien col·locat marcadors en diverses portes.

Summary: Detenen in fraganti dos grups de lladres d'habitatges a Barcelona


Gran part de la plantilla de la cambra es queden en silenci a les escales del palau amb cartell en favor de la llibertat i la democràcia ACN Barcelona.-Treballadors del Parlament de Catalunya han decidit aquest divendres mostrar el seu suport i solidaritat amb la presidenta de la cambra, Carme Forcadell, i els membres de la Mesa que van haver d’anar a declarar davant el Tribunal Suprem. I per fer-ho, han estat una bona estona escenificant-ho amb una asseguda en silenci a l’escalinata d’honor del Parlament. Gran part de la plantilla habitual del Parlament s’ha concentrat en aquest punt amb cartells que demanaven “democràcia” i “llibertat presos polítics”. Aquest acte de suport arriba després que Forcadell hagi passat la nit a la presó d’Alcalá Meco a l’espera de poder pagar la fiança de 150.000 euros decretada pel jutge per poder eludir la pena preventiva.

Summary: Treballadors del Parlament fan una asseguda simbòlica en suport a Forcadell i la Mesa


Naturgy permetrà a més d'1 milió de clients domèstics a Catalunya ajornar el pagament d'electricitat, gas i altres serveis que s'emetin a partir d'ara. En un comunicat, l'empresa energètica ha anunciat que amplia l'ajornament de factures per pimes i autònoms als usuaris domèstics amb tarifes liberalitzades. Naturgy ha aclarit que els clients domèstics, pimes o autònoms que s'acullin al pla d'ajudes podran abonar les factures fins al setembre del 2021 sense interessos. Els usuaris poden sol·licitar els ajornaments a través de la secció 'Àrea Clients' del web de la companyia.  L'empresa vol mitigar l'efecte de la pandèmia en l'economia familiar i per aquest motiu ha estès la mesura presa en un inici per als autònoms i pimes. Naturgy també ha ampliat el període de carència d'aquestes factures fins a sis mesos, ja que s'ha ampliat el termini de pagament de les factures meritades fins al juny, que es passaran a cobrar a partir de l'octubre, facturant-les a continuació en 12 pagaments iguals durant els següents mesos. Les factures dels consumidors domèstics, pimes, micropimes, autònoms o petits negocis que s'acullin a aquest pla d'ajuda podran ser abonades fins al setembre de 2021. Naturgy es farà càrrec de les factures durant els mesos, finançant als seus clients sense interessos. A tot l'Estat, es poden acollir a la mesura 4 milions d'usuaris domèstics i 250.000 pimes i autònoms.

Summary: Naturgy permet a més d'1 milió de clients domèstics a Catalunya ajornar el pagament d'electricitat i gas


La CUP ha assegurat que hi ha un acord polític amb JxSí perquè s'aprovin aquesta setmana tant la llei del referèndum com la de transitorietat jurídica. "És el que volem que passi, hi ha acord amb JxSí perquè passi i és el que estem determinats a fer que passi", ha declarat el diputat cupaire Benet Salellas. Salellas, en el marc d'una compareixença al Parlament amb el grup parlamentari en ple, ha insistit que els acords polítics "són clars" i que entenen les dues normes com un "mateix paquet" necessari "per fer que hi hagi referèndum i que sigui vinculant". De la seva banda, Anna Gabriel ha alertat el Govern  que ells han fet tot el possible i que ara "està a les seves mans" que el referèndum de l1-O es faci com s'havia plantejat. Per últim, Mireia Boya ha assegurat que només la Guàrdia Civil els podria "arrencar" del seu esco i ha espserat que de la mateixa manera actuïn els membres de la Mesa si fos necessari.

Summary: La CUP assegura que hi ha un acord polític amb JxSí perquè s'aprovin les dues lleis de desconnexió aquesta setmana


El jutjat d'instrucció número 1 de Tortosa ha ordenat l'obertura de judici oral contra l'alcalde del Perelló (Baix Ebre), Ferran Cid (ERC), per participar com a contractista en la construcció d'una casa de camp il·legal al mateix terme municipal. La interlocutòria dona resposta a la petició formulada pel fiscal de Medi Ambient de Tarragona, que acusa Cid i també el promotor de l'obra, l'empresari danès Sten Holmboe Hother Sorensen, d'un presumpte delicte contra l'ordenació del territori. Originalment, segons argumenta Fiscalia, el consistori va donar llicència al promotor l'any 2009  –essent Cid primer tinent d'alcalde- únicament per reparar la teulada i la cisterna de la caseta existent. Finalment, però, en el mateix terreny es va acabar construint de nou un habitatge molt més gran, una obra que va executar el 2010 l'empresa del que llavors ja era alcalde. Cid ha matisat aquest relat i retreu que les diligències prèvies, iniciades arran d'una denúncia dels Agents Rurals, van ser ja arxivades i han estat reobertes anys després per l'Audiència de Tarragona a partir d'un recurs presentat fora de termini.  Fiscalia argumenta, d'acord amb l'atestat dels Agents Rurals, que en una zona de la partida de les Comes catalogada com a sòl no urbanitzable d'especial protecció per valor forestal i paisatgístic, on prèviament només hi existia una caseta de camp de divuit metres quadrats, es va acabar construint de cap i de nou un habitatge rectangular de 101 metres quadrats i un annex de 19 metres quadrats més. Considera que aquestes obres, iniciades el juliol de 2010 i que es trobaven en execució el mes d'octubre d'aquest any, són "il·legalitzables". Insisteix, en aquesta línia, que "afecten negativament al valor paisatgístic del terreny".  Sobre el paper, quan el maig de 2009 l'empresari danès va rebre la llicència per reparar la teulada i la cisterna, l'empresa constructora de Cid, que llavors era primer tinent d'alcalde, havia d'efectuar únicament aquestes reparacions. El maig de 2010, els Agents Rurals van detectar que en el mateix espai que ocupava la caseta s'havia fet una excavació. Segons ha explicat l'alcalde, quan van procedir a la rehabilitació de l'estructura original es va produir un esfondrament de les parets que va obligar a enderrocar-les i aixecar-les de cap i de nou. Una obra per a la qual, assegura, el propietari va encarregar un projecte i va intentar legalitzar davant d'Urbanisme de la Generalitat. Uns mesos després, en el moment de la paralització, que es va produir en paral·lel al rebuig administratiu del projecte, ja s'havien aixecat les parets,  instal·lat els forjats i tancat el sostre. "Hi ha un seguiment des del principi dels Agents Rurals sense haver avisat, incloent fotografies de diferents dates. Això ho presenten després al jutjat. Van estar seguint-nos un mes i mig o dos sense haver paralitzat els treballs ni fet cap advertència, ni res", lamenta. Assegura que, des de l'ordre d'aturada, les actuacions van cessar i la casa no es troba habitada. El fiscal, però, no considera creïble aquest relat i considera que el propòsit inicial era el de construir una nova edificació molt més gran en l'espai de la més Antigua i reduïda. En aquest context, acusa també l'enginyer tècnic forestal Ferran Marsal d'haver suposadament falsificat una certificació referent a l'immoble, assegurant que tenia més de 20 anys d'antiguitat i una superfície de 90,60 metres quadrats. "Mesura que es correspon amb la que 'anava a construir però no amb la preexistent, la qual comptava amb només 65 metres quadrats", addueix l'escrit d'acusació. Més i tot, assegura el fiscal, posteriorment als fets es van produir "altres obres d'adequació". Reobertura del cas Malgrat això, i després de prestar declaració davant del jutjat número 1 de Tortosa, les diligències prèvies iniciades arran de l'atestat dels Agents Rurals van ser arxivades l'any 2011 per la llavors jutgessa encarregada del cas. No va ser fins l'any passat, quan arran d'un recurs presentat per la Fiscalia, l'Audiència de Tarragona va decidir reobrir el cas. Una decisió que fonts de la defensa de Cid qüestionen perquè el recurs s'hauria presentat ja fora de termini. Apunten que l'ens provincial va permetre el ministeri  públic presentar la seva argumentació prenent com a referència per al termini el moment que el fiscal va tenir sobre la taula la resolució de l'arxiu i no quan la va rebre efectivament.  L'alcalde, però, confia encara que els arguments de la seva defensa permetran evitar el judici oral sobre la mateixa base dels que van permetre l'arxiu anys enrere. La defensa considera que les obres no es poden considerar com a delicte urbanístic perquè no s'enquadren dins del criteri penal de les "no autoritzables",  malgrat que no s'ajustessin a la llicència. Addicionalment, sosté Cid que el Pla d'Ordenació Urbanística Municipal (POUM) en vigor des de 2015, i que es tramitava des de 2003, elimina la "clau 21" que protegia la zona on es troba la construcció. Una figura, addueix, que va ser introduïda per garantir la protecció d'espècies com l'àliga cuabarrada al terme municipal i que, considera, ja no tenia sentit després que s'apliqués, de forma superposada, la declaració de nous espais dins de la Xarxa Natura 2000. "No era necessari que tinguéssim tantes zones protegides", apunta. De moment, però, després de la reobertura del procediment aquest 2016 i l'inici del procediment abreujat, l'escrit d'acusació de Fiscalia presentat al jutjat número 1 de Tortosa demana  i quinze mesos de presó, multa de 5.400 euros i inhabilitació de tres anys  per a professió o activitats relacionades amb la construcció per a Cid i per al promotor Sorensen, que tenia inscrita la propietat de la finca i la casa a nom de la seva empresa SHS SiMOB 2002, SL. En el cas de l'enginyer tècnic agrícola, la petició per un suposat delicte de falsificació s'eleva a una multa de 1.440 euros. A més, el fiscal requereix a Cid i Sorensen que , de forma solidària i conjunta, reposin les obres i el terreny al seu estat original, amb un termini de dos mesos un cop la sentència es consideri ferma. L'enderroc d'aquestes actuacions il·legals està valorat en 5.412,34 euros. En el cas, sosté Fiscalia, que no s'executessin dins d'aquest termini, haurà de ser l'Ajuntament del Perelló qui se'n faci càrrec "a costa" dels acusats, sota control judicial i la supervisió dels Agents Rurals.

Summary: Fiscalia porta a judici l'alcalde del Perelló per participar en la construcció il·legal d'una casa de camp


L'1 d'octubre és la data que pren més força i tot apunta que la pregunta inclourà el concepte 'estat en forma de república' ACN Barcelona.-El Palau de la Generalitat acollirà aquest divendres al matí l’acte on el president, Carles Puigdemont, i el vicepresident, Oriol Junqueras, anunciaran la data i la pregunta del referèndum sobre la independència de Catalunya previst per a la tardor d’aquest 2017. Ho faran envoltats dels diputats de JxSí i la CUP, i dels consellers del seu Govern, amb qui prèviament s’hauran reunit per col·legiar la decisió sobre la data i la pregunta de la votació. Amb aquest anunci, el Govern dona el tret de sortida a la via unilateral per convocar i celebrar el referèndum, després d’haver intentat negociar una fórmula acordada amb l’executiu espanyol i haver-se trobat amb la negativa constant de l’Estat. A poques hores, doncs, de fer públics els detalls, l’1 d’octubre és la data que més força ha pres com a dia escollit per celebrar el referèndum, i tot apunta que la fórmula que apareixerà a les paperetes preguntarà si es vol que Catalunya esdevingui “un estat en forma de república”, per donar cabuda així als dos conceptes que s’havien contemplat.  L’anunci de la data i la pregunta arriba ara després de mesos on el Govern i el president han insistit en reclamar a l’executiu espanyol negociar i acordar els detalls del referèndum. Primer, les crides van ser públiques i amb alguna conversa telefònica. També es van aprovar les mocions al Parlament que reclamaven la celebració del referèndum i els pressupostos que incloïen les partides destinades a finançar la votació. Després, va ser el Pacte Nacional pel Referèndum qui va prendre el comandament de la recerca de suports per a la votació pactada i qui interpel·lava a l’Estat. El passat 22 de maig, Puigdemont, Junqueras i el conseller d’Exteriors, Raül Romeva, van fer el nou intent amb la seva conferència conjunta a Madrid, des d’on van tornar a reclamar un pacte amb l’Estat.  Per últim, el president va decidir formalitzar la darrera oferta per a negociar el referèndum en una carta al cap del govern espanyol, Mariano Rajoy, que va ser contestada amb la negativa habitual de l’Estat a qualsevol oferiment de pacte en aquesta qüestió. Igualment, i complint un mandat parlamentari, Puigdemont va dirigir-se a la Comissió de Venècia amb una missiva per demanar la seva col·laboració, i la institució va respondre al president amb una crida al diàleg amb l’Estat i a poder convocar un referèndum dins la legalitat. Malgrat totes les negatives que han arribat des d’Espanya per pactar el referèndum, el Govern assegura que mantindrà la seva oferta de diàleg i negociació “fins a l’últim minut de la pròrroga”. Però tot i això, l’executiu sempre ha dit que si la porta del pacte amb l’Estat segueix tancada, el referèndum s’acabarà celebrant igualment de forma unilateral.  Pel que fa als detalls del referèndum, poca cosa se’n sap amb seguretat. L’anunci d’aquest divendres, de fet, servirà també per esvair dubtes i acabar amb les especulacions que s’han vingut fent en els darrers mesos. D’una banda, hi havia la controvèrsia al voltant de quina havia de ser la pregunta del referèndum i si havia de preguntar per un “estat” o per una “república”. En les darreres hores, però, pren força l’opció que inclouria la fórmula “estat en forma de república”, que podria sintetitzar els dos conceptes. Sobre la data de la votació també s’ha especulat molt. El compromís del Govern era celebrar el referèndum durant la segona quinzena del mes de setembre, però els dos últims diumenges d’aquest mes són el 17 i el 24. Un es va considerar molt aviat per poder preparar bé la campanya del referèndum, i l’altre és la festivitat de la Mercè a Barcelona. Amb això, l’1 d’octubre s’ha convertit en la data més probable per a la votació, tot i que també s’ha contemplat amb força el següent diumenge dia 8, considerant totes dues dates suficientment properes al mes de setembre com perquè fossin acceptades per totes les parts implicades.   Les incògnites Un cop es faci pública la data i la pregunta, quedaran encara algunes incògnites per revelar. Encara restarà pendent saber com i quan es convocarà el referèndum, amb quina fórmula legal i amb quina implicació del Govern. També quedarà saber quan s’aprovaran les lleis de desconnexió al Parlament i quina serà la fórmula que s’utilitzarà per intentar evitar el bloqueig de l’Estat i la justícia espanyola. També hi ha sobre la taula resoldre la petició d’alguns sectors del sobiranisme que demanen que el referèndum tingui empara legal en una llei específica, separada de la de transitorietat.   Més enllà del Govern, el referèndum ha tingut fins ara al darrere als partits de JxSí, a la CUP i a l’espai polític dels comuns i Podem. A l’acte d’aquest divendres, els diputats de JxSí i la CUP refermaran aquest suport al Govern amb la seva presència a l’anunci, amb l’excepció dels anticapitalistes Anna Gabriel i Albert Botran que són fora de Catalunya. Tampoc hi serà el fins fa pocs dies diputat de JxSí i militant del PDeCAT Germà Gordó, que ha abandonat els projectes en ser investigat pel ‘cas 3%’. Al vespre d’aquest divendres, a més, la CUP reunirà el seu Consell Polític i el grup parlamentari per avalar el suport a la data i la pregunta anunciades al matí.  Qui no està previst que assisteixin a l’acte del Palau de la Generalitat és l’espai dels comuns. La via no pactada amb l’Estat no els fa sentir del tot còmodes i continuen reclamant que la votació sigui acordada amb el govern espanyol. A més, van ser ells els que van reclamar l’aval i intervenció de la Comissió de Venècia per garantir el suport internacional i el reconeixement del referèndum. Fins ara, ni Catalunya en Comú ni Podem han decidit del tot la seva postura davant la cita unilateral, però tot apunta que cridaran a participar-hi i l’avalaran com una mobilització sense donar-li caràcter vinculant.  A un altre extrem s’hi ha posicionat sempre PPC, PSC i Cs, que han retret sempre al Govern que vulgui convocar i celebrar un referèndum, i s’han mostrat contraris tant a la via unilateral com a la acordada amb l’Estat.  Aquesta postura ha estat molt semblant a la que ha mantingut el govern espanyol, que mai s’ha prestat a negociar el referèndum ni ha vist viable l’opció unilateral. Queda per veure, però, quina serà la reacció de l’executiu estatal a la data i la pregunta, donat que han avisat en diverses ocasions que actuaran tant com sigui necessari per impedir el que consideren una votació il·legal i un desafiament a l’ordre constitucional, tot afirmant que serà sempre una resposta proporcionada. Com que cada divendres el Consell de Ministres es reuneix, és previsible que el govern espanyol reaccioni a la roda de premsa posterior.  Per la seva part, la Fiscalia també ha actuat contra el procés de la compra d'urnes, anunciant una querella contra la consellera de Governació per engegar el procés d’homologació de les empreses que hauran de proveir el Govern quan calgui comprar les urnes per al referèndum.

Summary: La data i la pregunta del referèndum donen el tret de sortida a la via unilateral


La portaveu parlamentària del PSC-Units, Eva Granados, ha reclamat aquest dimarts al president de la Generalitat, Quim Torra, que sigui a la cambra durant la sessió de control prevista per la setmana que ve. En roda de premsa, Granados ha explicat que el representant del Govern a la Junta de portaveus ha evitat aclarir si l'executiu secundarà la vaga que la Intersindical CSC impulsa coincidint amb el judici de l'1-O. De fet, Granados ha afirmat que la convocatòria té una justificació laboral però que "és evident que és una vaga política". D'altra banda, els socialistes han tornat a reclamar que Torra faci "tot el necessari" perquè Cs, PPC i CUP participin de la Taula pel diàleg prevista per aquest divendres.  De fet, Granados ha posat de manifest la necessitat d'arribar a acords entre tots els grups i de cercar les majories. Per això, ha considerat necessària la implicació de tots els grups parlamentaris a la trobada prevista per divendres. "Amb enviar una carta no es suficient. Li demanem que parli amb la líder de l'oposició, Inés Arrimadas, i amb Alejandro Fernández i Carles Riera perquè vinguin", ha conclòs. Davant la possible convocatòria de vaga general, la portaveu socialista ha explicat que el president de la Generalitat i alguns conseller havien manifestat la voluntat d'"alentir" l'activitat del Govern. "Malgrat que probablement no es notarà la diferència perquè l'activitat del Govern s'acosta zero, la setmana vinent hem de fer la sessió de control", ha apuntat.

Summary: PSC insta Torra a assistir a la sessió de control al Parlament enlloc de "donar suport" a la vaga de l'Intersindical CSC


El Consell Comarcal del Priorat i els ajuntaments de la comarca estan preocupats davant "l'onada de desplaçaments" cap a segones residències i domicilis de familiars que han detectat des que es va decretar l'estat d'alarma pel coronavirus. En un comunicat conjunt, les institucions demanen a la ciutadania que respecti el confinament i eviti desplaçar-se a la comarca. Subratllen que l'elevada taxa d'envelliment i la "precarietat" dels serveis sanitaris i socials bàsics converteixen el Priorat en un territori "especialment sensible" a aquestes afectacions. "Tots volem que els nostres pobles continuïn vius. Si us plau, en aquests dies, si estimes el teu poble, no vinguis", demanen.  En declaracions a l'ACN, el president del Consell Comarcal, Xavier Gràcia, confirma que el cap de setmana passat el Priorat va rebre "un índex més elevat del normal" de persones amb segona residència. "Entenem que la gent vulgui venir a refugiar-se a llocs on no hi ha tan índex de contagi, però entenem que hi ha perill i que no podríem atendre de cap manera una crisi", avisa. Els alcaldes i alcaldesses demanen fer "un exercici de responsabilitat individual i col·lectiva", i respectar les indicacions "mantenint la tranquil·litat i el sentit comú". D'una banda, recorden, perquè els desplaçaments per motius no recollits als decrets i resolucions de les autoritats competents estan prohibits i seran sancionats, però, sobretot, "per no haver de lamentar pèrdues humanes derivades de la imprudència i la inconsciència". "Sabem que els nostres pobles són espais idonis per fugir de la hipocondria de la ciutat, però en estat d'alarma aquesta decisió pot tenir greus conseqüències per a la població resident" insisteixen, alhora que recorden que, "tot el que sigui mantenir-se a casa i limitar la mobilitat ajudarà a controlar la propagació del coronavirus als nostres pobles i protegir la població de risc".

Summary: El Priorat demana no desplaçar-se a les segones residències per evitar la propagació del coronavirus


L'adaptació cinematogràfica del popular videojoc 'Warcraft' arriba aquesta setmana a la gran pantalla en una espectacular posada en escena. El film s'estrena amb altres cintes destacades com 'Idol' sobre un noi de Gaza que somia en cantar al teatre de l'òpera del Caire i 'Fatima', que narra la història de superació d'una dona que treballa com a senyora de la neteja a torns poc convencionals per tirar endavant les seves dues filles. Així mateix, la vida del músic gironí Xaiver Cugat arribarà aquest divendres a la gran pantalla a través del documental 'Sexo, maracas y chihuahuas', dirigit per Diego Mas Trelles i produït per Albert Solé.   L'adaptació de 'Warcraft' arriba aquesta setmana a la gran pantalla. El pacífic regne de Azeroth està a punt d'entrar en guerra per la invasió d'uns orcs guerrers que han deixat les seves terres destruïdes per colonitzar-ne de noves. A l'obrir el portal que connecta tots dos mons, un exèrcit s'enfronta a la destrucció i l'altre a l'extinció. Dos herois, un de cada bàndol, iniciaran un enfrontament que canviarà el seu destí i el del seu poble. El film el dirigeix Duncan Jones, el cineasta que triomfar al 42è Festival Internacional de Cinema de Sitges amb 'Moon'.   'Steve McQueen: The man & Le Mans' és un documental dirigit per John McKenna i Gabriel Clarke sobre la llegenda del cinema que va arriscar-ho tot perseguint el seu somni. L'any 1970 Steve McQueen era el rei de Hollywood. Després dels exitosos 'El cas de Thomas Crown' i 'Bullitt' res semblava que el pogués fer caure. Amant de l'automobilisme, es proposa fer una pel·lícula, la passió de la seva vida.   Mohammad és un noi de Gaza que somia en cantar al teatre de l'òpera del Caire. Després d'escapar-se de Palestina, aconsegueix arribar fins a la ciutat per participar en les audicions per al popular concurs televisiu de talents 'Arab Idol'. A mesura que avança fins a les rondes finals de la competició, haurà d'enfrontar-se als seus propis temors i haurà d'assumir el control del seu destí per portar esperança a tota una regió.   Amb una vida econòmica més resolta després de la mort del seu difunt marit, Marnie Minervini (Susan Sarandon) es trasllada de Nueva Jersey a Los Àngeles per estar prop de la seva filla Lori (Rose Byrne), una guionista d'èxit soltera i asfixiada per l'amor matern, que l'obliga a establir límits. Mamie, però, troba maneres per insistir en el seu etern optimisme i la vehement generositat amb l'objectiu de canviar la vida de la resta. Dirigida per Helena Taberna, 'Acantilado' narra la història de Cordelia, una jove reclutada per una secta a les illes Canàries. Mesos més tard, el seu germà Gabriel rep una trucada on se li explica que s'ha produït un suïcidi en massa que implica persones de la secta. Gabriel decideix llavors traslladar-se fins a l'illa per investigar sobre la seva germana.   Eduardo Noriega encarna a 'Nuestros amantes' el paper de Carlos, un escriptor de guions de cinema d'uns 40 anys frustrat professionalment. Irene (Michelle Jenner) té uns 30 anys i no té clar què fer amb la seva vida. Quan es coneixen en una cafeteria, la Irene li proposa un joc, convertir les seves vides en una aventura. Junts lluitaran per aconseguir el que fins ara semblava impossible: ser feliços. Només hi ha una condició, i és la de no enamorar-se. En el repartiment del film, dirigit per Miguel Ángel Lamata, hi ha Amaia Salamanca i Gabino Diego.   Dirigida per Philippe Faucon, la pel·lícula narra la història de superació de Fatima, una dona que treballa com a senyora de la neteja a torns poc convencionals per tirar endavant les seves dues filles: Nesrine, una universitària de 18 anys que ha començat la carrera de Mediciona, i Souad, una adolescent rebel de 15 anys. No domina el francès i ho viu com una frustració constant en la relació quotidiana amb les seves filles. Un accident laboral obligarà la Fatima a estar a casa i ella ho aprofitarà per escriure en àrab tot allò que voldria explicar a les seves filles en francès però que no ha pogut  dir.   Una aventura d'animació entre l'humà i l'animal realitzada a través de l'ús de la 'motion capture' és el principal reclam d''El reino de los monos'. La història està protagonitzada per Edouard, un simi més petit i menys pelut que la resta i amb extremitats sense ús. Aquestes limitacions, unides al seu enginy, poden suposar el primer pas de l'evolució de l'espècie. Xavier Cugat   El músic gironí Xaiver Cugat arribarà aquest divendres a la gran pantalla a través del documental ‘Sexo, maracas y chihuahuas’, un film dirigit per Diego Mas Trelles i produït per Albert Solé per reivindicar la figura de Xavier Cugat (Girona, 1900). El músic és l’únic de l'Estat amb quatre estrelles al passeig de la Fama del Hollywood Boulevard i, malgrat ser un dels grans, encara és molt desconegut. Xavier Cugat i Mingall va ser dels principals difusors de la música llatina als Estats Units i va participar en més de cinquanta pel·lícules, desenes de discos i nombroses actuacions a la televisió i la ràdio.   'Política, manual d'instruccions' és un documental que relata des de la cuina un dels processos polítics més inesperats i vertiginosos de la història espanyola recent, un seguiment detallat de la construcció del partit Podem. Un manual pràctic sobre com elaborar i comunicar un projecte polític en només un any. El film està dirigit per Fernando León de Aranoa, pare de projectes com 'Un dia perfecto', 'Barrio' o 'Los lunes al sol'. 'Francofonia' explica la història del director del museu del Louvre Jacques Jaujard i de l'oficial de l'ocupació nazi Franziskus Wolff-Metternich. Primer enemics i després col·laboradors, l'aliança que van forjar va ser fonamental per salvar els tresors del museu. El film explora la relació entre l'art i el poder, el museu parisenc com a exemple viu de la civilització i allò que l'art ens diu de nosaltres mateixos en un context com el de la guerra. El rus Alexander Sokurov dirigeix una cinta interpretada per Louis-Do de Lencquesaing i Benjamin Utzerath. El director portuguès Miguel Gomes se serveix del relat clàssic 'Les mil i una nits' per explicar la crisi del seu país. De la boca de Sherezade s'explicarà la història d'un gall que parla i que es presenta a unes eleccions municipals, d'un mag amb la fórmula màgica per acabar amb l'austeritat, o d'uns criadors de canaris incansables. 'Les mil i una nits. Volum 1, l'inquiet' és la primera entrega d'una trilogia que el realitzador portuguès ja ha completat. Crista Alfaiate, Maria Rueff o el mateix Gomes en són alguns dels intèrprets.

Summary: L'adaptació cinematogràfica de 'Warcraft: el origen' i 'Idol', estrenes destacades de la setmana


Una de cada dues compres del Black Friday es fa anticipant les compres del Nadal, segons destaca la patronal del comerç Retailcat. L'entitat opina que la consolidació d'aquest fenomen de rebaixes anticipades "obliga a una revisió "del model del comerç. En aquest sentit, constata que les campanyes promocionals de curta durada són "atractives" per als clients, per la qual cosa, el comerç ha de "preparar-se bé" per a aquetes dates i veure com pot compensar la pèrdua de marges. A Catalunya, el 30% de les empreses ha fet promocions durant tota la setmana. El 70% restant han començat les promocions entre ahir i avui i les allargaran fins diumenge o dilluns. Retailcat considera que el Black Friday està "totalment consolidat" a Catalunya i subratlla que a banda del comerç també en participen immobiliàries, centres de formació, perruqueries, gimnasos, farmàcies, la banca o els clubs esportius. Per això, l'entitat alerta que el fenomen "pot arribar a ser una arma de doble tall", perquè el comerç s'ho juga "tot a una carta". Per exemple, l'entitat observa que no hi ha un creixement "real" en vendes, perquè se'n deixen de fer en dies anteriors i posteriors. En canvi, lamenten que els marges "es veuen molt afectats", segons Joan Carles Calbet, president de Retailcat. També anima el sector a reinventar-se per aconseguir comptes de resultats "sostenibles a mig i llarg termini". Segons Retailcat, un 80% de les persones que han mostrat interès per fer compres durant el Black Friday combinaran les botigues físiques amb les virtuals. 4 de cada 10 compres en línia es faran des d'un telèfon mòbil. També indica que el 50% dels consumidors ha visitat les botigues els dies previs per informar-se sobre el que volia comprar.

Summary: Una de cada dues compres del Black Friday anticipa les del Nadal


El PSC creu que és "absurd" el recurs a la Junta Electoral que han presentat JxCat i ERC perquè Felip VI ajorni la visita a Barcelona per després del 10-N en considerar que pot influir en l'orientació de vot. El candidat dels socialistes al Senat, Manuel Cruz, ha expressat que considerar que la presència del cap d'estat a un punt del territori és electoralista és "directament absurd" i "una mica ridícul". En un acte a Sant Feliu de Guíxols (Girona), Cruz creu que la lectura hauria de ser diferent, ja que el que pot afectar electoralment, considera, són els aldarulls que "estan preparant" aquells que no són "partidaris" de la monarquia. En aquest sentit, ha recordat que el cap d'estat no prepara les seves visites "ni amb 15 ni amb 54 dies d'antelació", sinó "amb molts mesos". Per això ha argumentat que "no hi pot haver de cap de les maneres voluntat electoralista". També s'ha adreçat a JxCat i ERC per dir-los que "els atacs polítics haurien d'anar adreçats a les forces polítiques i pel bé de l'estabilitat". Així, els ha reclamat que "possibilitin" el diàleg i la convivència: "Sembla que estiguin més interessades en radicalitzar-se en una determinada direcció i això no és bo per la convivència a Catalunya", ha lamentat. Cruz, que repeteix com a cap de llista a la cambra alta per Barcelona, ha carregat contra la dreta, que "té molt interès en aquestes eleccions que l'esquerra no participi". També ha lamentat que el PSC és "centre de tots els atacs" i ha advertit que això "no és casualitat": "Té a veure amb que el PSC és l'única garantia que pot aturar el procés".  Així, ha considerat que té dues cares: la de l'independentisme i la de la dreta, i que totes dues es "coordinen", com ha passat amb els pressupostos tombats i l'exhumació del dictador Francisco Franco de Valle de los Caídos. El candidat, acompanyat del cap de llista pel Congrés i el Senat a Girona, ha dit que l'exhumació "incomoda" l'independentisme perquè "no quadra" amb els seus arguments que "la democràcia és la continuació del franquisme".  Per tot plegat, creu que l'independentisme s'ha centrat en una qüestió "banal i ridícula" per criticar que l'exhumació ha estat "un funeral d'estat": "Qualsevol que ho hagi vist per la tele, haurà vist que res de res". Pel que fa a la dreta, ha criticat que Albert Rivera (Cs) digués que "a ell no li importava gaire perquè no havia nascut" i al PP que "es va intentar posar de perfil". A la demarcació de Girona, els socialistes es van quedar a 20.271 vots d'obtenir el segon escó, que es va adjudicar Junts per Catalunya.

Summary: El PSC veu "absurd" el recurs de JxCat i ERC per la visita del Rei: "El que pot afectar electoralment són els aldarulls"


Catalunya és el tercer territori de l'Estat amb un major volum d'inversió estrangera directa procedent del Regne Unit des de l'inici de la recuperació econòmica, amb 546 milions d'euros entre el 2013 i el primer semestre del 2016 per darrere de la Comunitat de Madrid i del País Basc amb 3.258 i 828 milions, respectivament. Aquestes són dades que es desprenen del Baròmetre sobre clima i perspectives de la inversió britànica a Espanya i Catalunya, un informe que analitza l'evolució de les inversions directes de les companyies britàniques a Espanya que la Cambra de Comerç Britànica a Espanya ha fet públic aquest dimecres. L'informe indica que el volum d'inversió britànica a Catalunya ─que representa el 4,4% del total─ ha tornat a créixer el 2016 després de tres anys de caigudes. Pel que fa als destins més recurrents d'aquesta inversió britànica a Catalunya, el 30,7% ha anat a parar a les indústries extractives, el 23,2 al sector de l'automoció i el 14,8 al de la construcció.  Segons les darreres disponibles del 2014 de l'IED britànica a Espanya, la inversió britànica és responsable del manteniment de 33.366 llocs de feina a Catalunya, xifra que equival al 0,9% del total d'ocupació del territori. D'aquests llocs de feina, 19.317 van ser generats de manera directa per la inversió britànica, mentre que els 14.049 restants són indirectes. En el decurs de la presentació de l'informe, s'han fet al·lusions inevitables al Brexit que Christopher Dottie, president de la Cambra de Comerç Britànica a Espanya, ha titllat de "no desitjat" per l'entitat i ha considerat "irrenunciable" en la negociació entre el Regne Unit i la UE "garantir l'accés màxim al mercat comú i l'estabilitat dels més de 300.000 britànics residents a Espanya".  Per la seva banda, el conseller delegat de Banc Sabadell, Jaume Guardiola, ha subratllat que el país britànic va ser el destí de la primera oficina del banc a l'estranger, que va ser també l'escenari de la seva primera operació corporativa, i la formalització a 2015 de l'adquisició del banc britànic TSB, amb 600 oficines i 4 milions de clients. Sobre el Brexit, Guardiola ha apuntat que la reacció de l'economia britànica ha estat fins ara "millor de l'esperada" i ha demanat a les institucions del país que siguin "un jugador actiu per tractar que la negociació entre el Regne Unit i la UE sigui la millor possible".  Finalment, l'ambaixador britànic a Espanya, Simon Manley, ha recomanat "no fer cas a les especulacions" sobre el Brexit i ha volgut llançar un missatge optimista, afirmant que "podem i hem de trobar la manera d'acordar una futura relació amb la UE i els seus estats membres que protegeixi les nostres vibrants relacions comercials, humanes i polítiques".  Inversió britànica a l'Estat El Regne Unit és el tercer país que més inverteix a l'estat espanyol, amb 37.670 milions d'euros a 2014 que representen un 11% més que l'any anterior i el col·loquen per davant de França i només per darrere d'Itàlia i els Estats Units. Les dades de fluxos de la primera meitat del 2016 apunten que ni la manca de govern a Espanya ni la incertesa davant el Brexit han afectat de manera significativa la inversió britànica a l'Estat, una percepció que comparteixen a més les empreses britàniques consultades per la cambra, d'entre les quals un 64% afirma no tenir previst modificar els seus volums d'inversió compromesos per al 2017.  En el conjunt de l'Estat, la inversió britànica genera més de 160.000 llocs de feina entre els directes i els indirectes, que es concentren a més als sectors de les telecomunicacions (14.260 milions), el tabac (6.200 milions) i el comerç majorista (2.100 milions). La IED britànica aporta 6.141 milions d'euros l'any a les arques públiques en concepte d'impostos i cotitzacions.

Summary: Catalunya és el tercer destí d'inversió britànica a l'Estat des de l'inici de la recuperació amb 546 milions d'euros


L'expresident Artur Mas, l'exvicepresidenta Joana Ortega i els exconsellers Irene Rigau i Francesc Homs han fet aquest dijous un nou dipòsit davant el Tribunal de Comptes. En concret, han ingressat 144.588 euros que, sumat als dipòsits anteriors, suposa una quantitat total de 2.944.588 tal i com informen fonts de l'ens fiscalitzador. El Tribunal de Comptes els reclama un total de 5,2 MEUR de fiança per l'organització de la consulta del 9-N. El termini per ingressar el total de la fiança –que es calcula en base als diners públics que el tribunal creu que es van destinar a l'organització del 9-N- acabava divendres passat. Llavors, el procurador de l'expresident va entregar un informe on es mostrava la voluntat de respondre a les responsabilitats i on s'oferia "com a últim recurs" immobles particulars de Mas, Rigau, Ortega i Homs com a aval per acabar d'arribar al total de la fiança que reclama el Tribunal de Comptes.  La setmana passada, fonts del tribunal van informar que el tribunal necessitava uns dies per analitzar la documentació dels immobles presentada, per saber en quin estat es troben. La decisió per saber si es donen per bones o no les propietats es comunicarà a principis de la setmana vinent, segons les mateixes fonts.  En cas negatiu, l'òrgan fiscalitzadors podria embargar els seus béns fins a la celebració del judici.

Summary: Mas, Ortega, Rigau i Homs fan un nou dipòsit de 145.000 euros davant el Tribunal de Comptes com a fiança pel 9-N


El primer tinent d'alcalde de Barcelona i responsable econòmic de l'Ajuntament, Gerardo Pisarello, ha presentat aquest divendres en roda de premsa el pressupost municipal per a 2016, que ascendeix a 2.708 milions d'euros, un 6,2% més que el pressupost de CiU per a aquest any. Els comptes preveuen un increment del 5,5% de la despesa social -que arribarà als 2.123,9 MEUR- i d'un 5,9% de la inversió, que se situarà als 378,2 MEUR. El pressupost, que s'ha d'aprovar inicialment a la Comissió d'Economia i Hisenda del proper dimarts, preveu una segona fase d'aplicació a partir de l'abril amb una ampliació pressupostària per tal d'esquivar les "restriccions" de la llei Montoro. Pisarello ha destacat que els comptes promouen un "canvi de tendència" amb "blindatge" social i "urbanisme de proximitat" i estan oberts a les "aportacions" dels grups. El pressupost presentat pel govern de Colau reflecteix "un canvi de tendència" respecte a l'era de la CiU de Xavier Trias perquè "blinda" els drets socials bàsics amb un increment del 5,5% en despesa social. Els comptes permetran "rescatar" les persones en situació de vulnerabilitat i beneficiarà, de forma general, a les classes mitjans, segons el primer tinent d'alcalde.  D'entre la despesa corrent, la partida de serveis socials i promoció social augmenta un 12,9%, o el que és el mateix, en 32,9 milions d'euros fins a situar-se en el 287,8 milions d'euros. Dins d'aquest camp, la que més veurà créixer l'aportació pública és l'atenció domiciliària i els serveis socials bàsics, amb uns 15,7 MEUR extra. També es veuran incrementades les polítiques d'habitatge (+ 2,8 MEUR), l'atenció a la gent gran i teleassistència (+ 2,6 MEUR), les beques menjador (en 1,6 MEUR) i la lluita contra la violència de gènere i el tràfic sexual (+ 1,5 MEUR). Transport públic En transport públic es destinaran 145,1 milions d'euros, un 8,7% més. Pisarello ha explicat que en aquesta àrea esperen entendre's amb altres forces de l'oposició i ha remarcat la voluntat del govern municipal de fer complir el programa electoral de BComú, que entre d'altres plantejava canvis tarifaris o l'extensió de la gratuïtat de la T-12 fins als 16 anys.  Urbanisme "de proximitat" Els comptes municipals previstos per Pisarello i el gerent econòmic, Jordi Ayala,volen fer créixer les inversions en un 5,9%, canvi de model inclòs per passar de les "obres faraòniques" a l'"urbanisme de proximitat". Es vol recuperar, així, la filosofia "preolímpica" d'actuacions de microcirurgia als barris. Major gestió dels districtes El pressupost directament gestionat pels districtes creixerà un 16%. Tots comptaran amb una major dotació, tot i que amb repartiment desigual per afavorir les zones més castigades econòmicament: Nou Barris (25,7%), Sant Andreu (20,3%) i Sant Martí (22,3%).  "Trampejar" la LRSAL La principal novetat dels comptes per a l'any vinent és que s'aprovarien en dues fases. Inicialment, es vol donar llum verda a un pressupost de 2.550 MEUR. A la primavera, previsiblement a l'abril un cop aprovada la liquidació de 2015, es vol fer una ampliació pressupostària, gràcies al superàvit, de prop de 100 MEUR, com ja s'ha fet aquest any. L'executiu de Colau implementarà aquest mecanisme "legal" amb l'objectiu de "trampejar" les restriccions previstes a la LRSAl, coneguda com a 'llei Montoro', que vol evitar el sobreendeutament dels ajuntaments. Es tracta d'"impugnar" la filosofia de la norma, que obeeix a les polítiques de la Troika, segons ha explicat Pisarello. Llum verda a la tramitació de les ordenances fiscals Aquest projecte de pressupostos es debatrà a la comissió d'Economia de dimarts que ve. El govern municipal vol sumar els suports de socialistes, republicans i cupaires, que permetran la tramitació de les ordenances fiscals. PSC i la CUP ja van anunciar el seu 'sí' i ERC ha garantit aquest divendres la seva abstenció. Per tant, es produirà un empat a 18 vots, que es trencaran amb el vot de qualitat de l'alcaldessa. En roda de premsa a l'Ajuntament, el líder republicà a la ciutat de Barcelona, Alfred Bosch, ha reclamat que les ordenances fiscals siguin "més progressives i progressistes" per tal que les rendes baixes i mitjanes notin menys la pressió tributària. "Al nostre parer, no s'ha estat prou ambiciós, ha afirmat alhora que ha posat en valor l'acceptació del govern de diverses peticions d'ERC. Entre d'altres, la reducció d'un 95% de l'IBI als establiments emblemàtics, la reducció fins al 25% del preu actual el preu de l'enganxada de grua i un descompte del 10% amb l'import de la grua en els conductors que no tenen sancions durant un any.

Summary: El govern de Colau presenta un pressupost per a 2016 que incrementa un 5,5% la despesa social i un 5,9% la inversió


Els Mossos d'Esquadra han detingut almenys sis persones a Barcelona en el marc de les protestes que hi ha hagut aquest dissabte a la ciutat. No es descarta que el número de detinguts augmenti, ja que la policia catalana manté obert un dispositiu antidisturbis a la zona de la Rambla, on hi hagut barricades de foc i destrosses de mobiliari urbà. Un dels detinguts correspon a un tall a l'avinguda Meridiana que ha tingut lloc al llarg del vespre d'aquest dissabte.

Summary: Els Mossos detenen almenys sis persones a Barcelona per les protestes d'aquest dissabte


Catalunya té un 60% de massa forestal, però la fusta dels seus boscos s'utilitza bàsicament per a fer palets i biomassa, és a dir, per cremar. La fusta que es fa servir per construir i per fabricar mobles prové, en un 90%, de l'estranger. El problema però, segons els experts, no és la qualitat de la fusta catalana, sinó la manca d'un segell que n'ofereixi la garantia i d'una indústria que aposti per ella. El primer Congrés de Fusta Constructiva del país, que se celebra a Vic des d'aquest divendres i fins diumenge, se centra en posar sobre la taula els avantatges de construir amb fusta i donar valor a la que prové dels boscos catalans. El sector reivindica que la construcció amb fusta millora la del totxo o formigó en termes de sostenibilitat i estalvi energètic, però també en termes de salut i millora la qualitat de vida de les persones que habiten en aquests espais.  El congrés ha començat aquest divendres amb les intervencions de quatre despatxos d'arquitectes i arquitectes experts en la matèria: Alex de Rijke, Landa-Ochandiano, Anupama Kundoo i Enrique Nuere. Aquesta jornada ha estat més pensada per a professionals d'arquitectura, interiorisme, construcció o la producció de materials i sobretot es parlarà de noves tendències constructives com a alternativa a les actuals. A la tarda, es formaran grups de treball per tractar diferents temàtiques d'interès al voltant de la fusta com les polítiques urbanístiques o la salut.  Durant el cap de setmana, la fira s'obrirà al gran públic amb activitats com un taller de construcció per a nens, una trobada de propietaris d'habitatges construïts amb fusta i interessats en adquirir-ne un, una conferència sobre tabús de la fusta i un espai expositiu amb prototips. Les jornades del cap de setmana també serviran perquè els experts facin una reflexió estratègica sobre el sector Catalunya importa el 90% de la fusta constructiva Els boscos catalans generen tres milions de tones de fusta a l'any que no s'aprofiten, però el país importa el 90% de la fusta que s'utilitza per construir. Aquesta "incoherència", segons els experts, no és deu a una qüestió de qualitat, sinó a la manca d'un segell que ofereixi garantia i d'una indústria que aposti per ella. "Necessitem tenir un element que certifiqui la qualitat de la nostra fusta i que indiquin la seva traçabilitat. Això permetria ensenyar al món que tenim una fusta de qualitat i que podem construir amb ella", ha explicat l'arquitecte responsable del contingut del congrés, Jorge Blasco.  Pel president del Gremi de la Fusta, Salvador Ordónez, el fet que Catalunya importi la fusta encara que en té és "un fenomen paranormal" que es deu a que "som una cultura especialitzada en menystenir el què és nostre i valorar el què ve de fora".  1.000 euros el metre quadrat  Una de les poques empreses catalanes que fan construccions amb fusta és Tallfusta, amb seu a Balsareny. El seu tècnic comercial, Martí Barcons, ha explicat que el problema és que no hi ha una indústria que ofereixi el producte. Barcons ha assegurat que, per qüestions de preu, la construcció amb fusta és equiparable a la de formigó o totxo i ronda els 1.000 euros per metre quadrat.     Trencar "el mite" del tres porquets  El congrés vol trencar el mite del popular conte dels tres porquets i demostrar que les cases de fusta són tan fortes i resistents com ho són les de palla (bioconstrucció) o les de totxos. Per això, aquest dissabte es farà una "reescriptura" del conte i es construiran tres habitatges: un de palla, un de fusta moderna i un de totxanes. Amb l'ajuda dels Bombers es calarà foc als tres habitatges. Un cop les flames s'hagin apagat, s'estudiaran els efectes en cadascuna de les construccions i se'n trauran les conclusions.

Summary: El sector reclama un certificat que garanteixi la qualitat de la fusta catalana per a la construcció


Pedro Sánchez ha recelat aquest dimarts dels bons resultats que el baròmetre del Centre d'Investigacions Sociològiques (CIS) augura al PSOE en els comicis del 28 d'abril i ha advertit del "risc real" que guanyi la dreta tenint en compte que la mateixa enquesta apunta que encara hi ha vuit milions d'indecisos. "Avui han sortit bones dades, però les urnes no s'omplen de dades, sinó de vots", ha subratllat el president dels socialistes en un acte de partit a León. Sánchez ha animat a "aglutinar" el vot en "l'únic partit que pot fer front a la dreta" i ha ironitzat sobre el fet que PP, Cs i Vox "van junts a tot arreu". Ha recordat que han anat junts "a Colón" –la plaça madrilenya on es van manifestar els tres partits-, i "a prendre vins" –en referència a les entrevistes al programa de televisió presentat per Bertín Osborne. Per això ha afegit que, ara, vol que vagin junts "a l'oposició". Sánchez també s'ha referit a l'escàndol de l'espionatge a Podem des de les clavegueres de l'Estat encapçalades per l'excomissari de policia José Manuel Villarejo en temps de Jorge Fernández Díaz com a ministre de l'Interior. El president del PSOE ha assegurat al líder de Podem que amb la moció de censura que va permetre treure Mariano Rajoy de la Moncloa "la decisió política d'espiar i entorpir el cas Bárcenas es va acabar", i també ha volgut deixar clar que els "pocs" policies corruptes d'aquesta trama, "ho pagaran fins a les últimes conseqüències". El president del PSOE, que ha recordat que després de les eleccions parlarà amb tothom "dins de la constitució", també s'ha referit al 'cordó sanitari' que Ciutadans ha establert a l'entorn dels socialistes, amb els quals els taronges afirmen que no pactaran: "Li posarà un cordó sanitari al partit que va derrotar ETA?", s'ha preguntat. A banda, Sánchez s'ha adreçat a la militància castellano-lleonesa per advertir-los que la proposta de reforma de la llei electoral que propugna Rivera, "el que vol és treure la representació a comunitats com aquesta".

Summary: Sánchez recela dels bons resultats que li augura el CIS i adverteix del "risc real" que guanyi la dreta pels indecisos


Els Mossos d'Esquadra de Tarragona, amb la col·laboració dels vigilants municipals de la Canonja (Tarragonès), van detenir el passat dimecres, dos homes i dues dones com a presumptes autors d'un delicte de robatori amb violència, en grau de temptativa. Els arrestats tenen entre 27 i 31 anys o són tots de nacionalitat romanesa, veïns de Barcelona o sense domicili conegut. Els fets es van produir el mateix dia de la detenció quan els quatre detinguts van demanar ajuda sobre la ubicació de l'hospital a un home, d'avançada edat, que sortia de casa seva. Després d'explicar-los ho, en un acte de fals agraïment, les dues dones li van fer una abraçada però l'home es va adonar que intentaven robar-li l'anell i la cadena d'or que portava. L'avi es va resistir i llavors el van empènyer i li van fer una estrebada de la cadena, tot i que no van aconseguir endur-se-la. La víctima va començar a cridar i va fer fugir les dones, que van pujar ràpidament a un vehicle i van marxar del lloc. Tots quatre arrestats estan en llibertats amb càrrecs.  La detenció dels quatre presumptes involucrats en el robatori es va produir quan, poca estona després dels fets, els vigilants municipals de la Canonja van localitzar el cotxe en que havien fugit i van avisar els Mossos d'Esquadra. Un cop al lloc, els policies van identificar els quatre ocupants del vehicle, dos homes i les dues dones, que havien protagonitzat l'intent de robatori. Tots quatre van quedar detinguts per la seva presumpta relació amb la temptativa de robatori. Tenen nombrosos antecedents per delictes contra el patrimoni. Després de passar a disposició del Jutjant d'Instrucció número 2 de Tarragona, el passat dijous, van quedar en llibertat amb càrrecs.

Summary: Quatre detinguts per un intent de robatori amb violència a un avi a la Canonja


El coordinador general del PPC, Xavier García Albiol, ha carregat durament aquest dimarts contra el líder i candidat del PSOE al proper 26-J, Pedro Sánchez, i a la seva “proposta política” per a Catalunya, que inclou dins la reforma de la Constitució. Per al popular, que el socialista llenci aquesta idea “ambigua” ara demostra que “és capaç de vendre Catalunya als independentistes per ser president”. Albiol creu que no s’han de fer concessions “per acontentar els que volen trencar Espanya” i interpreta que el PSOE podria fer-ho. En aquest sentit, el líder del PPC ha considerat que Catalunya “no necessita cap millora en cultura o en llengua”, perquè “té més competències que mai” i suposaria “traspassar una línia” que podria posar en perill la cultura i idioma espanyols a Catalunya. “Cada cop que Pedro Sánchez parla de Catalunya, la preocupació augmenta”. Amb aquesta consideració, Albiol ha volgut remarcar que les propostes del socialista per a Catalunya no encaixen en la seva idea d’Espanya. Segons el popular, el candidat del PSOE “és capaç de vendre Catalunya als independentistes per poder governar i ser president”.  Per al PPC, Catalunya ha de tenir “un millor finançament i reformar-lo en els propers mesos”, però el que ni li cal ni li convé als catalans és “tenir més competències en llengua o cultura”, com diu que volen fer els socialistes. “Catalunya té competències gairebé plenes en aquests aspectes i suposaria donar satisfacció als independentistes i que es posi en risc el que representa Espanya a Catalunya”, ha sentenciat Albiol.  El líder del PPC ha volgut així deixar clar que les propostes dels socialistes estan “allunyades” de la “realitat”. “Pedro Sánchez no se n’adona del que passa a Catalunya, no sap la realitat que es viu i la situació política en la que ens trobem la meitat o més de la població, que no és independentista”, ha afegit. “Volem demanat al PSOE una mínima coherència i que sàpiga llegir el que passa a Catalunya”, ha conclòs.

Summary: Albiol creu que Pedro Sánchez “és capaç de vendre Catalunya als independentistes per ser president”


Set dotacions dels Bombers de la Generalitat treballen en l'extinció d'un foc en un habitatge a tocar de la carretera C-55, al terme municipal de Sant Joan de Vilatorrada. Segons fonts dels Bombers, l'avís s'ha produït poc després de les 10.45 al quilòmetre 39 de la C-55, en una casa aïllada de tres plantes. Les primeres informacions apunten al fet que el foc hauria afectat la coberta i la darrera de les plantes. A hores d'ara l'incendi, que no ha causat ferits, està controlat. El Servei Català de Trànsit ha demanat prudència als conductors que circulen per la via que, a hores d'ara, es manté oberta en ambdós sentits de la marxa.

Summary: Set dotacions dels Bombers treballen en un foc en una casa a tocar de la C-55 a Sant Joan de Vilatorrada


Els casos de coronavirus s'eleven a 12.462 a Itàlia i la xifra de morts se situa en els 827. Les darreres dades incrementen en 2.313 els contagis i en 196 les morts respecte al dimarts. Ja declarat com una pandèmia per l'Organització Mundial de la Salut, els casos de positiu per coronavirus actualment a Itàlia són 10.590, mentre que 1.045 contagiats ja s'han curat. El territori amb més casos segueix sent Llombardia, amb més de 7.280 positius, dels quals 1.489 s'han detectat en les darreres 24 hores.

Summary: S'eleven a 12.462 els casos de coronavirus a Itàlia i a 827 els morts


La consellera de Salut, Alba Vergés, ha evitat aquest dilluns posicionar-se a favor o en contra del passaport d'immunitat, una de les mesures que el Govern vol estudiar per al pla de desconfinament, sobre la base d'un informe elaborat pel grup d'experts liderat pel doctor Oriol Mitjà. En la roda de premsa diària del Govern, preguntada pels periodistes Vergés ha defensat que la mesura s'ha de posar primer al debat dels experts i després prendre les posicions polítiques. La titular de Salut ha subratllat que les autoritats europees també estan debatent aquesta mesura per controlar la covid-19. En qualsevol cas, la consellera l'ha condicionada al compliment de criteris bioètics i al respecte a la privacitat i la protecció de dades.  El passaport d'immunitat seria un certificat digital vinculat al carnet de vacunació que inclogui l'estat immunològic de cada persona i és una de les mesures que el Govern vol estudiar en el marc del pla de desconfinament presentat aquest diumenge per controlar la pandèmia de coronavirus.  Vergés ha reconegut que es necessita un "cert temps" per debatre aquesta mesura. "De vegades no és l'instrument, sinó la implementació i l'ús que se'n fa", ha mantingut.   La consellera ha destacat que les mesures que s'implementin per controlar la pandèmia de coronavirus no han d'anar "mai en contra del component ètic". "Volem controlar l'epidèmia, no la societat", ha recalcat.  Vergés també ha assenyalat que totes les mesures que es decideixin per controlar la propagació del virus en els propers mesos s'han d'entendre de forma complementària i "compatibles les unes amb les altres". A més del passaport, també es volen implementar tests massius i s'insistirà en el complint de les mesures d'higiene, entre altres.

Summary: Vergés evita posicionar-se a favor o en contra del passaport d'immunitat i demana sotmetre'l al debat dels experts


El jutjat contenciós número 2 de Girona ha estimat les al·legacions de l'Ajuntament de Sant Gregori (Gironès) i no ha admès a tràmit el recurs interposat per l'Estat contra el consistori per haver aprovat una moció de suport a la resolució del Parlament que reprovava la posició del rei Felip VI, "la seva intervenció en el conflicte català i la seva justificació de la violència exercida pels cossos policials l'1 d'octubre del 2017". El jutjat considera que es tracta de manifestacions de posicionament "ideològic" i que no tenen "projecció de conseqüències jurídiques i de força vinculant a tercers". Des de l'Ajuntament celebren la decisió i es mostren convençuts del que van aprovar i que no era necessari dur-ho a la justícia. El de Sant Gregori és el primer dels nou ajuntaments que l'Estat va portar als jutjats a rebre la resolució.

Summary: El jutjat no admet el recurs de l'Estat contra Sant Gregori pel suport a la reprovació del Parlament al rei


Des de l'anonimat, l'home explica en una entrevista al programa FAQ's que les 10.000 urnes es van fabricar a la Xina i que ell va assumir la factura ACN Barcelona.- Per fer possible l'1-O es van encarregar 10.000 urnes de plàstic que es van fabricar en només dos dies a la Xina, van arribar al port de Marsella en un trajecte de 25 dies en vaixell i, des d'allà, es van traslladar a la Catalunya Nord.  Per poder passar els controls duaners, es va dir a les autoritats que el carregament eren capses que havien de servir per muntar "un castell" per commemorar els deu anys d'una colla castellera. Són alguns dels detalls que explica en 'Lluís', nom fictici de la persona que va aconseguir  que els col·legis tinguessin urnes aquell dia. "No soc un heroi", ha assegurat en una entrevista al programa 'FAQ's' de TV3, on per motius de seguretat, se li ha distorsionat la veu i només s'ha mostrat la seva ombra de perfil. 'Lluís' ha explicat que des de la Catalunya Nord es van repartir les caixes  a vuit punts de distribució arreu del territori català: a l'Empordà, a Ponent, Osona, Bages, Tarragona, Pirineu, Baix Llobregat i Barcelonès. Ja anaven amb l'emblema del Govern català, i ha explicat que una qüestió de "reciclatge" va fer que no portessin escrites les paraules 'Generalitat de Catalunya'. En aquest sentit, confiava que el 2 d'Octubre "seríem un país lliure" i que Catalunya seria ja una "república". "Podien servir per una altra confrontació electoral", ha comentat. Una altra curiositat ha estat que es va triar del plàstic en lloc del metacrilat com a material de les urnes per ser més resistent i perquè "no calia muntatge" posterior, així com oferir més facilitats per al seu emmagatzematge.  'Lluís' ha explicat que al març de l'any passat va rebre l'encàrrec, tot i que no ha dit de qui. "No és ni convenient ni adequat dir qui és", ha apuntat, recordant que en aquests moments hi ha persones imputades o en presó preventiva en relació a l'1-O. "No soc un heroi", ha dit en un altre moment de l'entrevista, que ha decidir concedir com a "reconeixement a tota la gent que va fer possible el procés".

Summary: 'Lluís', l'encarregat de dissenyar, encarregar i entrar les urnes de l'1-O a Catalunya: "No soc un heroi"


L'exlehendakari Juan José Ibarretxe ha advertit aquest dijous des de Vic que "l'única manera que descarrili el procés és que descarrili a Catalunya". Per això, el líder basc ha demanat que "es cuidi la unió entre el vagó institucional i el social" perquè és "l'única garantia per poder seguir avançant". En la conferència que ha pronunciat a la UVic-UCC sota el títol 'Quan el poble impulsa la política', Ibarretxe també ha destacat que Catalunya "ha donat una lliçó extraordinària als bascos i al món" i ha dit als catalans que "esteu al mapa i a l'agenda".  D'altra banda, també ha criticat el paper del TC i l'ha titllat d'"àrbitre políticament comprat" pels dos partits majoritaris, el PP i el PSOE.  L'exlehendakari Juan José Ibarretxe ha elogiat aquest dijous el procés sobiranista català i ha dit que no li agradaria que "els dos vagons, l'institucional i el social, es despengessin". De fet, Ibarretxe creu que la clau "no està a Madrid ni Brussel·les, sinó que la solució està a les nostres mans". Segons ell, els processos de sobirania d'Euskadi i Catalunya "només descarrilaran si descarrilen aquí, i no pas per les amenaces de Madrid o Brussel·les".  D'altra banda, Ibarretxe ha atribuït l'augment de l'independentisme a "la negació de la democràcia per part de l'estat espanyol". "Quan s'impedeix la democràcia el moviment independentista es converteix en imparable", ha assegurat. En la conferència que ha pronunciat a la UVic-UCC també ha vaticinat que l'any 2030 Escòcia, Flandes, el Quebec, Catalunya i Eusakadi seran nous Estats d'Europa.  L'exlehendakari ha criticat els arguments que utilitza el govern espanyol contra el dret a decidir i el fet que es digui que correspon a tots els espanyols decidir. En aquest sentit, ha denunciat que es tracta d'arguments "podrits" i "allunyats de tot respecte per a la democràcia". En referència al referèndum escocès, Ibarretxe ha dit que els referèndums "es convoquen per exercitar la democràcia" i creu que Escòcia "ha guanyat davant del món el respecte i el dret a decidir".   En un altre ordre de coses, l'exlehendakari s'ha mostrat taxatiu assegurant que "no accepto que es digui que Catalunya està en vies unilaterals". Segons ell, "no es pot parlar d'una via unilateral si l'altre part no està disposada ni tant sols a asseure's en una taula". Per això, ha dit, Catalunya "no està prenent decisions unilaterals, sinó que està defensant un procés de diàleg des del primer fins a l'últim dia amb una altra part que no vol asseure's a dialogar".  Preguntat sobre la possibilitat de suspendre l'autonomia de Catalunya a través de l'article 155 de la Constució, Ibarretxe ha explicat que li fan més por altres articles com el vuitè, "que diu que l'exèrcit s'encarrega de la integritat territorial". En aquest sentit, Ibarretxe ha criticat durament la "visió plurinacional" del PSOE i ha afegit, "la del PSC, no la vull ni mencionar". Segons ell, aquest partit ha passat de "la visió de l'estat plurinacional a la defensa del patriotisme constitucional". També en el torn de preguntes, Ibarretxe ha criticat el TC i s'ha preguntat quin tipus d'àrbitre és, ja que considera que està "políticament comprat" i creu que és com "jugar amb les cartes marcades". En referència a la imputació de Mas, Ibarretxe ha assegurat que ell també ha fet aquest camí, tot i que ha matisat que "no és el mateix acudir a un tribunal amb un poble al darrere o bé acudir-hi acusat pel poble". En relació a Mas, també ha dit que tots dos tenen la mateixa visió i ha assegurat que té confiança en els líders bascos i catalans.

Summary: Ibarretxe: "L'única manera que descarrili el procés sobiranista és que descarrili des de Catalunya"


L'Ajuntament de Figueres ha posat en marxa un "pla ambiciós" per lluitar contra les plagues d'animals que afecten la ciutat, sobretot rates i coloms. Ho fa després de rebre nombroses queixes de veïns afectats. Des del consistori reconeixen que la proliferació d'aquestes espècies en els últims anys "és preocupant" i, per això, porten a terme aquesta actuació que es farà en dues fases. La primera durarà tres mesos i el govern municipal hi ha destinat 20.000 euros. La segona està previst que comenci el 2017 i que duri tot l'any. L'actuació, que anirà a càrrec d'una sola empresa (Macomunitat del mosquit tigre), preveu la instal·lació de trampes i la incorporació d'altres espècies que ajudin a reduir les plagues, com les òlibes o els falcons (que allunyen els coloms). A més, també es preveu tapiar edificis abandonats on hi crien aquests animals i fer pedagogia a la ciutadania. Segons l'alcaldessa de Figueres, Marta Felip, aquesta mesura "respon a una demanda de la ciutadania", i diu que es tracta d'una "qüestió d'higiene" del municipi. L'augment de població de rates i coloms a Figueres durant els últims anys ha posat en alerta el govern de la ciutat. Les nombroses queixes de veïns afectats ha fet que el consistori posi en marxa un pla per reduir la presència d'aquestes plagues per sota del llindar de tolerància.  Felip ha explicat que la voluntat és aconseguir una "fauna amiga" i ha afirmat que no serà una actuació immediata, perquè s'aniran desplegant diverses accions al llarg del temps. "Es tracta d'un pla a mig i llarg termini", ha comentat l'alcaldessa, que afegeix que el pla també preveu accions per reduir la població d'estornells durant l'hivern, de mosquits a l'estiu i, en menor mesura, de paneroles i cotorres.  Aquest pla preveu posar trampes als animals i, també, incorporar espècies depredadores naturals que els combatin, com els falcons per eliminar els coloms o els ratpenats per reduir el nombre de mosquits. L'actuació es farà a totes aquelles zones públiques on es tingui la sospita que hi pot haver problemes de plagues. Se n'encarregarà íntegrament l'empresa 'Mancomunitat del mosquit tigre', que emprendrà mesures per controlar les plagues a carrers i places, xarxa de clavegueram, xarxa d'enllumenat públic, aparcaments municipals, solars, edificis i zones verdes. En dues fases El projecte es desenvoluparà en dues fases. La primera durarà tres mesos i consistirà en col·locar cent trampes per reduir la població de rates, especialment conflictiva a la zona de la riera. Les trampes les col·locaran en petites obertures on "només hi pot anar una rata" i per tant, no hi ha perill que cap persona o animal hi accedeixi. També faran un estudi per detectar en quines zones de la ciutat fan el niu els coloms per saber on actuar. Si l'estudi revela que hi ha colomars en edificis municipals abandonats, l'ajuntament els tapiarà i l'equip de govern també ha demanat "màxima col·laboració" als propietaris que detectin coloms als seus immobles. En aquest sentit, recorden que la llei preveu sancions en cas que hi hagi un problema de salut pública. En una segona fase, implantaran el control de plagues en els edificis i equipaments municipals. Cada edifici i equipament disposarà del seu propi pla de lluita contra plagues, principalment la desratització i desinsectació. Per al control de les plagues urbanes tant a la via pública, activaran un servei d'atenció d'incidències, tant les que provinguin dels ciutadans com dels propis serveis municipals. Problema de salubritat  El tècnic de Medi Ambient de l'Ajuntament de Figueres, Xavi Turró, ha detallat que es tracta d'un pla gradual que persegueix quatre objectius: el sanejament del medi, l'exclusió de la plaga, el control de les estructures dels edificis i, també, sensibilitzar la població per evitar comportaments que afavoreixin la proliferació de la plaga. Aquest punt és especialment rellevant pel que fa a la població de coloms. Turró ha afirmat que a dia d'avui encara hi ha molta gent que gent dóna menjar a aquests animals, quan això és "perjudicial". El tècnic ha detallat que ja estan informant als veïns que ho fan perquè deixin de fer-ho. Turró ha destacat que l'actuació és "necessària" tant per les molèsties que causen als ciutadans com pel risc que suposen aquestes plagues a l'hora de transmetre malalties. "Els excrements dels coloms poden transmetre malalties, així com les rates", ha informat el tècnic municipal.  Educació a les escoles Una de les vessants d'aquest pla integral és educativa. Turró ha explicat que s'ha preparat un programa específic destinat a les escoles per acostar als nens coneixements de les anomenades "espècies amigues" com els ratpenats, els falcons o les òlibes. "D'aquesta manera s'introdueix als nens en el món de l'ornitologia alhora que aprenen bons costums, com no alimentar els coloms", explica Turró. El regidor de Medi Ambient de l'Ajuntament de Figueres, Francesc Cruanyes, ha remarcat que aquest projecte obliga a fer un "treball en equip" entre la regidoria, els tècnics de l'ajuntament, l'empresa encarregada i, també, els veïns de Figueres. Cruanyes ha demanat col·laboració a la població per informar sobre els punts de la ciutat on hi pot haver superpoblació de coloms, rates o altres plagues.

Summary: Figueres posa en marxa un pla per reduir el "nombre preocupant" de rates i coloms